《郑固道累书求寓屋诗走笔封寄》
宋代·汪藻

平生金石交，政尔一固道。佳哉固道乎，所至即为宝。

人言醒而狂，我见影亦好。忆初烟尘飞，环累十万灶。

夕烽通甘泉，兵气塞穹昊。公为鲁仲连，麾去如振槁。

功成拂衣去，不羡中令考。每逢泉石佳，便欲事幽讨。

晚行龟峰旁，爱此千嶂抱。亟营背郭堂，羞作出山草。

慨然悬其车，避俗长却扫。所嗟高明家，华屋几人保。

既留杨柳枝，仍占杏花岛。真成醉吟翁，何况无病恼。

属闻鸿冥冥，痛恨归不早。何当释羁囚，把臂共倾倒。

馀光玩桑榆，踵息养梨枣。买邻会有时，来往成二老。

作者简介：汪藻（1079～1154）北宋末、南宋初文学家。字彦章，号浮溪，又号龙溪，饶州德兴（今属江西）人。汪谷之子。先世籍贯婺源，后移居饶州德兴（今属江西）。早年曾向徐俯、韩驹学诗，入太学，喜读《春秋左氏传》及《西汉书》。崇宁二年（1103）进士，任婺州（今浙江金华）观察推官、宣州（今属安徽）教授、著作佐郎、宣州（今属安徽）通判等职。《全宋词》录其词4首。